春月閲報成詩寄呈方漕信儒孚若
作者：王邁
朝代：宋

paragraphs: 邊耗遽如許，廟謨先定無。
書生良不武，夜半亦長吁。
關表成餘幾，山陽援正孤。
黄塵號鬼魅，落日走猩鼯。
甲士疲鏖戰，丁夫困轉輸。
臨淮一带水，諸將萬金軀。
宛地誰收馬，延秋忌有烏。
畢魂空慘淡，曦鬼定揶揄。
公外英雄少，生來忠孝俱。
全將身作膽，曾以口降胡。
方喜規模偉，翻爲文法拘。
正塗多植枳，公論冷如菰。
嚙雪全初節，凌烟勉後圖。
未應歌舞地，冷眼看侏儒。